অপরাধ রেলের প্ল্যাটফর্মে প্রস্রাব করা। এই অভিযোগে এক যুবককে বেধড়ক মেরে মেরুদণ্ড ভেঙে দেওয়ার গুরুতর অভিযোগ উঠল ঝাড়গ্রামে স্টেশনের কর্তব্যরত আরপিএফ কর্মীদের বিরুদ্ধে। গুরুতর জখম ওই যুবক মৃত্যুর সঙ্গে পাঞ্জা লড়ছেন কলকাতার এসএসকেএম হাসপাতালে। 
দেবদাস কুণ্ডু নামে আহত ওই যুবকের পরিবার দোষী আরপিএফ কর্মীদের শাস্তি চেয়ে প্রশাসন-সহ রেল মন্ত্রকের দ্বারস্থ হতে চলছেন। রাজ্যের মুখ্যমন্ত্রী এবং রেল মন্ত্রীর কাছেও অভিযোগ জানাতে চান তাঁরা। খড়্গপুরের কৌশল্যার বাসিন্দা বছর আঠাশের দেবদাস কুন্ডুর শারীরিক অবস্থা অত্যন্ত খারাপ বলে জানিয়েছে তাঁর পরিবারের। আপাতত তাঁর খাওয়াদাওয়া বন্ধ। স্যালাইন এবং অক্সিজেন চলছে। 

এই বিষয়ে অন্যান্য খবর

ট্রেনের ছাদে মহিলা, যাত্রীদের চোখের সামনেই ভয়াবহ পরিণতি। দেখুন ভিডিও


গত ২৪ জুন রাত সাতটা নাগাদ ঝাড়গ্রাম স্টেশনে এই ঘটনা ঘটে। ওই দিন দেবদাস এবং তাঁর মা, কাকিমা এবং খুড়তুতো ভাই, বোনদের সঙ্গে নিয়ে ঝাড়গ্রাম জেলার বিনপুর থানার দহিজুড়িতে বোনের বাড়িতে একটি অনুষ্ঠানে গিয়েছিলেন। অনুষ্ঠান সেরে তাঁরা খড়্গপুরে যাওয়ার জন্য ট্রেনের টিকিট কেটে ঝাড়গ্রাম স্টেশনে অপেক্ষা করছিলেন ট্রেনের জন্য। 
দেবদাসের পরিবারের অভিযোগ, টিকিটগুলি ছিল দেবদাসের কাছেই। সাতটা নাগাদ দেবদাস ‘‘একটু আসছি বলে ” স্টেশনের একদিকে যান। দেবদাসের কাকিমা বুলু কুণ্ডু বলেন “দেবদাস বলে একটু আসছি। তার পর সাতটা নাগাদ ও ফোন করে। কিন্তু সেই সময়ে মালগাড়ি যাওয়ার জন্য ফোনে কোনও কথা শোনা যাচ্ছিল না। আমি ফোন কেটে আবার ফোন করলে ওঁর ফোন বন্ধ পাই। আমরা ভেবেছিলাম ও বোনের বাড়ি চলে গিয়েছে বা ট্রেনের অন্য কোনও কামরায় উঠবে। কিন্তু বাড়ি ফিরে দেখি ও ফেরেনি।’’
দেবদাসের খোঁজ না পেয়ে ঝাড়গ্রাম স্টেশনের আরপিএফ কর্মীদের কাছে খোঁজ নেয় তাঁর পরিবার। পরে ঝাড়গ্রাম থেকে আরপিএফ ফোন করে জানায় দেবাদাস ঝাড়গ্রাম সুপার স্পেশ্যালিটি হাসপাতালে ভর্তি আছেন। হাসপাতালে পৌঁছে আত্মীয়রা জানতে পারেন, দেবদাসের মেরুদণ্ড ভেঙে গিয়েছে। আরপিএফ-এর মারেই তাঁর এই অবস্থা বলে পরিবারের সদস্যদের জানান দেবদাস। পরের দিনই তাঁকে কলকাতার এসএসকেএম হাসপাতালে ভর্তি করানো হয়।
কী অভিযোগ যুবকের, দেখুন ভিডিও
 

কিন্তু কেন মারা হল দেবদাসকে? ঝাড়গ্রাম হাসপাতালে দেবদাস নিজেই জানিয়েছেন, স্টেশনে প্রকাশ্যে প্রস্রাব করার অভিযোগেই তাঁকে প্রথমে আটক করে আরপিএফ। রাখা হয় লক আপে। ওই যুবকের অভিযোগ, ‘‘বাড়িতে ফোন করতে চেয়ে বাইরে এসেছিলাম। তখন ওরা আমার হাত দুটো প্রচণ্ড জোরে মুড়ে মাথা নিচু করিয়ে রাখে। মেরুদণ্ডে প্রচণ্ড আঘাত পাই। শরীর অবশ হয়ে যায়। ওই অবস্থাতেই লকআপে ঢুকিয়ে মারতে থাকে। খুব অসুস্থ বোধ করায় ওদের বলি, আমাকে ডাক্তারের কাছে নিয়ে চলো। কিন্তু ওরা আমার কথা শুনছিল না। দীর্ঘক্ষণ আমাকে লক আপে রেখে দেয়।’’ 
দেবদাসের আরও অভিযোগ, রেল লাইনে পড়ে গিয়ে আহত হয়েছেন, এই বয়ান দিতে রাজি হওয়ার পরেই তাঁকে হাসপাতালে নিয়ে যান আরপিএফ কর্মীরা। এ বিষয়ে ঝাড়গ্রাম আরপিএফ আউটপোস্টে যোগাযোগ করা হলে নাম প্রকাশে অনিচ্ছুক এক অফিসার স্বীকার করে নেন, তিনি দেবদাসকে হাসপাতালে নিয়ে গিয়েছিলেন। যদিও মারধরের অভিযোগ অস্বীকার করেন তিনি। যদিও তাঁর কথায় অসঙ্গতি ধরা পড়েছে। 
দক্ষিণ পূর্ব-রেলের মুখ্য জনসংযোগ আধিকারিক সঞ্জয় ঘোষের দাবি, ‘‘২৪ জুন রাতে ওই যুবককে রেল লাইনের পাশ থেকে আরপিএফ কর্মীরাই উদ্ধার করেন বলে প্রাথমিকভাবে জানতে পেরেছি। এর পরে স্টেশন ম্যানেজারের সাহায্যে তাঁকে স্থানীয় হাসপাতালে ভর্তি করা হয়। কিন্তু আহত যুবকের পরিবারের অভিযোগ পাওয়ার পরে ঠিক কী ঘটেছিল, তা জানতে তদন্তের নির্দেশ দেওয়া হয়েছে।’’